|  |  |
| --- | --- |
| Arbeids- og sosialdepartementet |  |
|  |  |
|  |  |
|  |  |
|  | Vår fil: B19-GC |
|  | Vårt Arkiv: Interessepolitikk |
|  | Saksbehandler: Grete Crowo |

Oslo 18. desember 2019

# Høring – Forslag om gjeninnføring og utvidelse av rett til pleiepenger etter barnets død (folketrygdloven § 9-10)

FFO har gjennomgått høringsnotatet med forslag om gjeninnføring og utvidelse av rett til pleiepenger etter barnets død (folketrygdloven § 9-10), og vil med dette komme med våre merknader.

**Alle foreldre med pleiepenger bør ha rett på pleiepenger inntil tre måneder ved barnets død**

FFO har merket seg at Stortinget allerede enstemmig har fattet en beslutning i denne saken, jf. Innst. 80 L (2019-2020) og Lovvedtak 18 (2019-2020). Departementet har samtidig ikke trukket høringen, så vi velger derfor å spille inn vårt synspunkt.

Vi mener det er urimelig å gjøre et tidsskille for hvem som har rett på pleiepenger inntil tre måneder. Dersom barnet dør i stønadsperioden, må det ytes pleiepenger til alle foreldre i opptil tre måneder etter dødsfallet. Retten til pleiepenger i inntil tre måneder etter barnets død bør ikke begrenses til foreldre som har mottatt fulle pleiepenger i minst tre år, lik bestemmelsen som gjaldt frem til 1. oktober 2017.

Stortingets vedtak 11. desember 2019, er helt likelydende med departementets forslag i høringsnotatet.

*§ 9-10 nytt fjerde ledd skal lyde:*

*Dersom barnet dør i stønadsperioden, ytes det pleiepenger i opptil 30 stønadsdager (seks uker). Til den som har mottatt fulle pleiepenger i minst tre år ytes det pleiepenger i opptil tre måneder. Ved eventuell arbeidsinntekt i denne perioden graderes pleiepengene mot arbeidsinntekten.*

En ordning som skiller på hvem som kan få pleiepenger i seks uker eller tre måneder kan falle uheldig ut. Det kan for eksempel være foreldre som kun har vært ute av ordninger i kort tid og dermed ikke får tre år sammenhengende, eller noen som har mottatt pleiepenger rett i underkant av tre år. Eller det vil være tilfeller med mye kortere tid på pleiepenger, men hvor foreldrene absolutt har behov for mer tid enn seks uker for å områ seg og eventuelt søke sykepenger. Det kan for mange være behov for en lang sykepengeperiode også etter en pleiepengeperiode på tre måneder. For enkelte foreldrene vil det være aktuelt med kortere tid på pleiepenger, selv om man har rett på penger inntil tre måneder.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær